Én død etter helikopterulykken: – Dypt tragisk
Personen som mistet livet i helikopterulykken utenfor Sotra, var på øvelse-oppdrag for Equinor.  Det bekrefter selskapet. Helikopteret var tilknyttet SAR-tjenesten (Search and Rescue) for Oseberg-området i Nordsjøen. – Dette er en dypt tragisk hendelse. I dag er en tung dag for mange. Våre tanker går til de familiene, nære og andre som er berørt, sier Anders Opedal, konsernsjef i Equinor i en pressemelding. Torsdag formiddag kom Haukeland Universitetssjukehus med en oppdatering på helsetilstanden blant de berørte.  De melder om at  én er kritisk skadet, én alvorlig skadet, og tre er lettere skadet. Seks personer ble hentet opp av sjøen etter helikopterulykken, som skjedde utenfor Sotra onsdag kveld. De ble sendt til Haukeland universitetssjukehus.  Én av disse ble natt til torsdag bekreftet omkommet, og de pårørende er varslet.  – Alle om bord i helikopteret var på jobb for Equinor, og vår oppgave nå er å bidra til å ta vare på de involverte. Vi retter en stor takk til Hovedredningssentralen og alle involverte i redningsaksjonen og det arbeidet som nå pågår, sier Opedal. Equinor opplyser at de samarbeider tett med helikopteroperatøren Bristow Norway og relevante myndigheter i håndteringen og oppfølgingen av hendelsen. – Årsaken til ulykken er foreløpig ikke kjent. Etter hendelsen besluttet Equinor opphold i sine regulære flyginger på norsk sokkel av hensyn til de berørte og for å få oversikt over situasjonen, skriver selskapet i pressemeldingen. – Jeg kan bekrefte at én person er omkommet, sier kommunikasjonsdirektør ved Haukeland universitetssjukehus Erik Vigander til VG i 00.30-tiden. For de fem andre som var om bord i helikopteret, er tilstanden slik: – Det er én som er lettere skadet, og så er det fire med varierende skadegrad. Jeg kan ikke gå i detalj på det, sier Vigander, og legger til at han heller ikke kan si noe om alder eller kjønn på de involverte. Tre ganger siden 2020 har Sikorsky S-92-helikoptre hatt alvorlige maskinfeil i Norge. Dette er helikoptertypen som styrtet i sjøen utenfor Sotra onsdag kveld. I alle tre tilfeller ble helikoptrene operert av det selskapet Bristow, skriver Bergens Tidende. Helikopterprodusenten Sikorsky sier de er klare til å bistå Havarikommisjonen i etterforskningen av helikopterulykken utenfor Bergen onsdag. – Vi er orientert om ulykken og er klar til å bistå norske granskningsmyndigheter og våre kunder. Sikkerhet er vår øverste prioritet, uttaler Sikorsky til FlightGlobal. Vil avhøre skadede Til NRK sier stabssjef i politidistriktet, Gustav Landro, at de vil forsøke å avhøre de skadede i løpet av natten.  – Det er ikke sikkert vi lykkes med det, fordi det har vært en stor påkjenning for dem som var om bord, sier han til kanalen.  Equinor har tidligere bekreftet at helikopteret tilhørte et av deres oljefelt. De har også bedt pårørende om å ta kontakt med selskapet.  I samarbeid med politiet har de opprettet et pårørendesenter på Scandic Kokstad.  – Politiet vil være til stede med personell på senteret, skriver kommunikasjonsdirektør Arne Lutro i Vest politidistrikt i en pressemelding. Var på treningstur Ifølge politiet skjedde ulykken rundt seks kilometer vest for Algerøyna i Øygarden kommune. Redningsleder Ståle Jamtli i Hovedredningssentralen (HRS) sa onsdag kveld at helikopteret var på treningstur da det havnet i sjøen rundt klokken 19.41.  De seks involverte personene var i vannet i rundt 50 minutter før de ble reddet opp, sier han. Bristow Norge bekrefter at det var et av deres helikoptre som havarerte, og at det var på søk- og redningstrening. – Våre tanker går til alle de berørte i denne utrolig vanskelige perioden, skriver selskapet i en uttalelse natt til torsdag norsk tid. De skriver videre de mobiliserer kriseteam, og at selskapet er i gang med å kontakte og bistå familiene til dem som var om bord.  – Vår høyeste prioritet er å ta vare på våre ansatte og deres familier, skriver de. Ordfører i Øygarden kommune Tom Georg Indrevik (H) sier at innbyggere som har behov for å snakke med noen, kan ta kontakt med Øygarden legevakt. – Det er tragisk at et liv har gått tapt og det viser hvor skjørt det er. Tankene går selvsagt til de nærmeste pårørende som mistet en av sine kjære, sier han til VG torsdag morgen. – Mange føler nok på dette i dag. ikke minst siden det kun er er 8 år siden Turøyuøykken. Det er helt naturlig at man gjør seg tanker etter en slik ulykke som i går, sier ordføreren som har forståelse for at mange nok føler på usikkerhet nå. I april 2016 styrtet et helikopter på vei fra Nordsjøen til fastlandet. Alle de 13 personene om bord omkom.
Seks personer ble hentet opp av sjøen etter en helikopterulykke utenfor Sotra onsdag kveld, og fraktet til Haukeland universitetssjukehus. Ulykken skjedde under søk- og redningstrening.  Én person er bekreftet omkommet etter ulykken. Vedkommende var på oppdrag for Equinor. I en oppdatering klokken 09.10 torsdag, melder Haukeland Universitetssjukehus at én er kritisk skadet, én alvorlig skadet, og tre er lettere skadet.